**Zmluva o spracúvaní osobných údajov**

uzatvorená v súlade s čl. 28 ods. 3 Nariadenia Európskeho parlamentu a Rady EÚ č. 2016/679 o ochrane fyzických osôb pri spracúvaní osobných údajov a o voľnom pohybe takýchto údajov, ktorým sa zrušuje smernica č. 95/46/ES (ďalej len „Nariadenie) a § 34 ods. 3 zákona č. 18/2018 Z. z. o ochrane osobných údajov a o zmene a doplnení niektorých zákonov (ďalej len „Zákon“)

medzi:

**Prevádzkovateľ**: AGROPODNIK SLAMOZ spol. s r.o.

Adresa sídla: Hlavná 480, 076 64 Zemplínska Teplica

IČO: 36 204 447 DIČ: 2020032003

Zapísaný: v Obchodnom registri Okresného súdu Košice I, oddiel: Sro, vložka č. 12249/V

Zastúpený: Ing. Ivan Seňko, konateľ

Kontaktné údaje: zatkulak@slamoz.sk

(ďalej len *„prevádzkovateľ“*)

a

**Sprostredkovateľ**: Ing. Tatiana Štelmáková

Adresa sídla: ul. 1. mája 180/71, 073 01 Sobrance

IČO: 46 499 741 DIČ: 1081188581

Zapísaný: v Živnostenskom registri Okresného úradu Michalovce, číslo živ. registra: 840-19394

Zastúpený: Ing. Tatiana Štelmáková

Kontaktné údaje:

(ďalej len *„sprostredkovateľ“*)

prevádzkovateľ a sprostredkovateľ ďalej spolu len ako *„zmluvné strany“* uzatvárajú túto zmluvu o sprostredkovaní spracúvania osobných údajov (ďalej len „*zmluva*“)

**Čl. I Úvodné ustanovenia a predmet zmluvy**

1. Sprostredkovateľ poskytuje pre prevádzkovateľa výchovu a vzdelávanie zamestnancov na obsluhu vybraných poľnohospodárskych strojov a zariadení na základe záväzných objednávok.
2. Predmetom tejto zmluvy je poverenie sprostredkovateľa prevádzkovateľom spracúvaním osobných údajov, ktoré prevádzkovateľ spracúva vo svojich informačných systémoch, a určenie s tým súvisiacich vzájomných práv a povinností pri spracúvaní osobných údajov dotknutých osôb.
3. Sprostredkovateľ podpisom tejto zmluvy vyhlasuje, že prijal všetky potrebné opatrenia, ktoré sú požadované v zmysle ochrany osobných údajov podľa Nariadenia a Zákona.

**Čl. II Poverenie na spracúvanie osobných údajov**

1. Prevádzkovateľ touto zmluvou poveruje sprostredkovateľa spracúvaním osobných údajov v mene prevádzkovateľa:

1.1. **predmet spracúvania:** sprostredkovateľ vykonáva spracúvanie osobných údajov v rámci poskytovaných služieb pri zabezpečovaní BOZP pri práci s poľnohospodárskymi strojmi - aktualizačná odborná príprava;

1.2. **doba spracúvania:** odo dňa nadobudnutia účinnosti tejto zmluvy až po skončenie zmluvného vzťahu medzi zmluvnými stranami podľa čl. VII tejto zmluvy;

1.3. **povaha spracúvania:** na spracúvanie osobných údajov sa nevyžaduje súhlas dotknutej osoby, osobné údaje sa spracúvajú na základe povinností vyplývajúcich zo zákona č. 311/2001 Z. z. Zákonník práce v znení neskorších predpisov, zákona č. 124/2006 Z. z. o bezpečnosti a ochrane zdravia pri práci a o zmene a doplnení niektorých zákonov v znení neskorších predpisov, zákona č. 355/2007 Z. z. o ochrane, podpore a rozvoji verejného zdravia a o zmene a doplnení niektorých zákonov, zákona č. 125/2006 o inšpekcii práce a o zmene a doplnení zákona č. 82/2005 Z. z. o nelegálnej práci a nelegálnom zamestnávaní a o zmene a doplnení niektorých zákonov, vyhlášky č. 45/2010 Vyhláška Ministerstva práce, sociálnych vecí a rodiny Slovenskej republiky, ktorou sa ustanovujú podrobnosti na zaistenie bezpečnosti a ochrany zdravia pri poľnohospodárskej práci;

1.4. **na účel:** zabezpečenia povinností zamestnávateľa AGROPODNIK SLAMOZ spol. s r.o. pri BOZP, pri ktorej sprostredkovateľ zabezpečuje časť týchto povinností;

1.5. **typy a zoznam osobných údajov, ktoré sú predmetom spracúvania:**

* + Aktualizačná odborná príprava so zápisom do Záznamovej knihy "Záznam o oboznámení zamestnancov" alebo so zápisom do obdobnej dokumentácie. Zápisnica z aktualizačnej odbornej prípravy obsluhy poľnohospodárskych strojov obsahuje: *meno, priezvisko, titul, dátum narodenia, podpis.*

1.6. **kategórie dotknutých osôb:** zamestnanci, bývalí zamestnanci.

**Čl. III Zásady a podmienky spracúvania osobných údajov**

Zmluvné strany sa dohodli na týchto zásadách a podmienkach spracúvania osobných údajov:

1. Sprostredkovateľ je oprávnený pre účely plnenia tejto zmluvy vykonávať len spracovateľské operácie, ktoré sú nevyhnutné pre splnenie účelu spracúvania osobných údajov.
2. Sprostredkovateľ je povinný:
   * 1. postupovať pri spracúvaní osobných údajov podľa všeobecne záväzných právnych predpisov a podľa ďalších písomných pokynov prevádzkovateľa, okrem prenosu osobných údajov do tretej krajiny alebo do medzinárodnej organizácie na základe osobitného predpisu alebo medzinárodnej zmluvy, ktorou je Slovenská republika viazaná; sprostredkovateľ je pri takom prenose povinný oznámiť prevádzkovateľovi túto požiadavku pred spracúvaním osobných údajov, ak osobitný predpis alebo medzinárodná zmluva, ktorou je Slovenská republika viazaná, takéto oznámenie nezakazuje z dôvodov verejného záujmu;
     2. informovať bez zbytočného odkladu prevádzkovateľa, ak má za to, že sa pokynom prevádzkovateľa porušujú všeobecne záväzné právne predpisy týkajúce sa ochrany osobných údajov;
     3. zachovávať mlčanlivosť o osobných údajoch získaných od prevádzkovateľa s ktorými príde do styku, a to aj po skočení poverenia; a zabezpečiť, aby všetky ním určené oprávnené osoby boli pred spracúvaním osobných údajov poučené a zaviazané povinnosťou mlčanlivosti o týchto údajoch, a to aj po zániku ich právneho vzťahu k sprostredkovateľovi; tým nie sú dotknuté ustanovenia osobitných zákonov;
     4. spracúvať osobné údaje len na určený účel podľa čl. II. bodu 1.4. tejto zmluvy;
     5. spracúvať len také osobné údaje, ktoré rozsahom a obsahom zodpovedajú určenému účelu a sú nevyhnutné pre jeho dosiahnutie;
     6. spracúvať iba správne, kompletné a aktuálne osobné údaje vo vzťahu k účelu ich spracúvania a naložiť s nesprávnymi a nekompletnými údajmi v súlade so Zákonom;
     7. preukázateľne poučiť vlastné oprávnené osoby o ich právach a povinnostiach pri ochrane osobných údajov vyplývajúcich z platných právnych predpisov, ako aj o zodpovednosti v prípade ich porušenia;
     8. udržiavať osobné údaje získané na rozdielne účely oddelene a zabezpečiť, aby osobné údaje boli spracúvané iba spôsobom, ktorý zodpovedá účelu, pre ktorý boli zhromaždené;
     9. zabezpečiť osobné údaje pred odcudzením, stratou, poškodením, zničením, neoprávneným prístupom, zmenou a rozširovaním, na tento účel prijme primerané technické, organizačné a personálne opatrenia zodpovedajúce spôsobu spracúvania osobných údajov a to formou a za podmienok stanovených Zákonom;
     10. poskytnúť súčinnosť prevádzkovateľovi vhodnými technickými a organizačnými opatreniami pri plnení jeho povinnosti prijímať opatrenia na základe žiadosti dotknutej osoby pri uplatňovaní jej práv;
     11. poskytnúť súčinnosť prevádzkovateľovi pri zabezpečovaní plnenia povinností podľa § 39 až 43 Zákona s prihliadnutím na povahu spracúvania osobných údajov a informácie dostupné sprostredkovateľovi;
     12. bezodkladne oznámiť prevádzkovateľovi každý prípad podozrenia úniku, straty, zničenia, zneužitia alebo iného nenáležitého nakladania s osobnými údajmi;
     13. poskytnúť prevádzkovateľovi informácie potrebné na preukázanie splnenia povinností a poskytnúť súčinnosť v rámci auditu ochrany osobných údajov a kontroly zo strany prevádzkovateľa alebo audítora, ktorého poveril prevádzkovateľ;
     14. neposkytovať a nesprístupňovať osobné údaje bez predchádzajúceho písomného súhlasu prevádzkovateľa, okrem prípadov, ak povinnosť poskytnutia a/alebo sprístupnenia osobných údajov vyplýva z osobitných právnych predpisov alebo na základe rozhodnutia orgánu verejnej moci;
     15. po skončení účelu spracúvania osobných údajov, najneskôr však pred ukončením platnosti tejto zmluvy vymazať osobné údaje a vymazať existujúce kópie, ktoré obsahujú osobné údaje, ak osobitný predpis alebo medzinárodná zmluva, ktorou je Slovenská republika viazaná, nepožaduje uchovávanie týchto osobných údajov;
     16. nahradiť prevádzkovateľovi škodu, ktorá mu vznikne v dôsledku porušenia tejto zmluvy zo strany sprostredkovateľa.
3. Prevádzkovateľ vyhlasuje, že pri výbere sprostredkovateľa postupoval v súlade s čl. 28 ods. 1 Nariadenia a § 34 ods. 1 Zákona, t. j. dbal na odbornú, technickú, organizačnú a personálnu spôsobilosť sprostredkovateľa a jeho schopnosť poskytnúť dostatočné záruky na to, že sa prijmú primerané technické a organizačné opatrenia tak, aby spracúvanie spĺňalo zákonné požiadavky a aby sa zabezpečila ochrana práv dotknutej osoby.

**Čl. IV Podmienky zapojenia subdodávateľa**

1. Sprostredkovateľ sa zaväzuje, že nezadá na spracovanie prípadným subdodávateľom, bez predchádzajúcej písomnej dohody s Prevádzkovateľom, žiadnu zo spracovateľských operácií, ktoré vykonáva v mene Prevádzkovateľa podľa tejto zmluvy.
2. Pokiaľ Sprostredkovateľ so súhlasom Prevádzkovateľa zadáva zákazky na spracovanie údajov subdodávateľom podľa tejto zmluvy môže to uskutočniť len formou písomnej dohody so subdodávateľom, ktorá subdodávateľovi uloží rovnaké povinnosti, aké má sprostredkovateľ podľa tejto zmluvy. Pokiaľ si subdodávateľ neplní svoje povinnosti týkajúce sa ochrany osobných údajov, je sprostredkovateľ naďalej v plnej miere zodpovedný voči prevádzkovateľovi za plnenie povinností subdodávateľa podľa tejto zmluvy.

**Čl. V Doba trvania a zánik zmluvy**

1. Zmluva sa uzatvára na dobu určitú, do doby trvania zmluvného vzťahu medzi prevádzkovateľom a sprostredkovateľom podľa čl. 1 bodu 1.

**Čl. VI Záverečné ustanovenia**

1. Práva a povinnosti touto zmluvou neupravené sa riadia príslušnými ustanoveniami všeobecne záväzných právnych predpisov.
2. Táto zmluva nadobúda platnosť a účinnosť dňom jej podpisu obidvoma zmluvnými stranami.
3. Zmluvné strany sa dohodli, že prípadné spory vyplývajúce z tejto zmluvy budú riešiť predovšetkým vzájomným rokovaním zástupcov zmluvných strán, inak prostredníctvom vecne a miestne príslušného súdu v SR.
4. Zmeny a doplnenia tejto zmluvy možno uskutočniť len na základe dohody zmluvných strán písomným a očíslovaným dodatkom k zmluve.
5. Zmluvné strany vyhlasujú, že si túto zmluvu pred jej podpísaním prečítali, že bola uzatvorená po vzájomnej dohode, podľa ich slobodnej vôle a nie v tiesni, ani za inak nápadne nevýhodných podmienok. Zmluvné strany s obsahom tejto zmluvy súhlasia a na znak súhlasu ju vlastnoručne podpisujú.
6. Táto zmluva bola vyhotovená v dvoch originálnych rovnopisoch, po jednom rovnopise pre každú zmluvnú stranu.

V.................................... dňa.........................

za prevádzkovateľa za sprostredkovateľa

\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_

Ing. Ivan Seňko Ing. Tatiana Štelmáková

konateľ